**The Black Dahlia Murder** je američki melodični death metal sastav iz Waterforda. Nazvan je prema nikad razrješenom ubojstvu Elizabeth Short, poznatije kao *Crna dalija* iz 1947. godine. Članovi grupe su pjevač Trevor Strnad i gitarist Brian Eschbach, koji su ujedno jedini iz originalne postave, te drugi gitarist Ryan Knight, basist Max Lavelle i bubnjar Alan Cassidy.

O grupi
-------

Grupa je osnovana 2001. godine te objavljuju demo *What a Horrible Night to Have a Curse* (nazvan prema citatu iz Nintendove videoigre *Castlevania II*) i EP *A Cold-Blooded Epitaph* na kojem se našla obrada pjesme "Paint it Black" The Rolling Stonesa. Nakon nastupa na koncertima te na Milwaukee Metal festu, potpisuju za izdavačku kuću Metal Blade. Svoj prvi studijski album *Unhallowed* objavljuju 2003. godine, te snimaju videospotove za pjesme "Funeral Thirst" i "Contagion".

Dvije godine kasnije, nakon europske turneje objavljuju album *Miasma* te nastupaju na Ozzfestu 2005. Iste godine, bubnjara Zacha Gibsona zamjenjuje Shannon Lucas iz sastava All That Remains. U videospotu za pjesmu "Statuatory Ape" s *Miasme*, pojavljuje se kostimirani lik gorile, koji je kasnije postao njihov zaštitni znak. Svoj treći studijski album *Nocturnal* objavljuju 2007. godine, nakon čega kreću na turneju sa sastavima Cannibal Corpse, The Red Chord, Aeon, The Absence i Goatwhore, a iduće godine na Summer Slaughter turneju zajedno sa sastavima Kataklysm, Cryptopsy, Vader, Whitechapel i Despised Icon. Ta turneja je zabilježena na DVD izdanju *Majesty*, zajedno sa turnejom gdje su nastupali kao pratnja grupi Children of Bodom.

Godine 2008. dugogodišnjeg gitarista Johna Kempainena zamjenjuje Ryan Knight iz Arsisa, te iduće godine objavljuju četvrti studijski album *Deflorate*. Peti album, *Ritual* objavljuju 2011. godine, te snimaju videospot za pjesmu "Moonlight Equilibrium". Početkom 2013. grupu napuštaju bubnjar Shannon Lucas i basist Bart Williams te umjesto njih dolaze Alan Cassidy i Max Lavelle. Sa novom postavom, grupa snima album *Everblack* koji je objavljen u lipnju iste godine.

Članovi
-------

Sadašnja postava
* Trevor Strnad - vokal (2001.-)
* Brian Eschbach - gitara (2001.-)
* Ryan Knight - gitara (2008.-)
* Max Lavelle - bas gitara (2012.-)
* Alan Cassidy - bubnjevi (2012.-)

Bivši članovi
* Mahlon Orrin - bas gitara
* Mark Ratay - bas gitara
* Joe Boccuto - bas gitara
* Mike Schepman - bas gitara (2001.)
* Sean Gauvreau - bas gitara (2001.-2002.)
* Cory Grady - bubnjevi (2001.-2004.)
* John Deering - gitara (2001.-2002.)
* David Lock - bas gitara (2002.-2005.)
* John Kempainen - gitara (2002.-2008.)
* Ryan "Bart" Williams - bas gitara (2005.-2012.)
* Zach Gibson - bubnjevi (2005.)
* Pierre Langlois - bubnjevi (2006.)
* Shannon Lucas - bubnjevi (2007.-2012.)

Diskografija
------------

Studijski albumi
* *Unhallowed* (2003.)
* *Miasma* (2005.)
* *Nocturnal* (2007.)
* *Deflorate* (2009.)
* *Ritual* (2011.)
* *Everblack* (2013.)

Demo i EP-ovi
* *What a Horrible Night to Have a Curse* (demo, 2001.)
* *Demo 2002* (2002.)
* *A Cold-Blooded Epitaph* (EP, 2002.)
* *Grind 'Em All* (EP sa obradama, 2014.)

Video
* *Majesty* (2009.)
* *Fool 'Em All* (2014.)

Vanjske poveznice
-----------------

* Službena Facebook stranica